Parkerte ved kjøpesenter, fikk bot for å gå annet sted
En rekke kjøpesentre tilbyr tidsbegrenset, gratis parkering til kundene sine. Videoovervåking sørger for trygghet, og noen steder automatisk registrering av bilskilt og bot hvis bilen står for lenge. På Maxi i Sandnes er de i tillegg svært strenge på at man kun får være på senteret mens man står parkert, og kunder er blitt bøtelagt for å svippe innom andre steder i ti minutter. Ved hjelp av kamera er det bemerket overfor kunder at de forlot senteret med plastposer fra andre butikker enn dem som holder til på senteret. – Når hensikten med kameraovervåkingen er å gi kundene trygghet for tyveri og hærverk, er det en utglidning å bruke bildene i en diskusjon om vedkommende har brutt parkeringsreglene, sier kommunikasjonsdirektør Ove Skåra i Datatilsynet til Stavanger Aftenblad. Security Park, som overtok driften av parkeringen utenfor Maxi 30. mars, ønsker ikke å kommentere saken.
Maxi storsenter i Sandnes bruker overvåkingsvideo for å bøtelegge personer som parkerer utenfor uten å handle på kjøpesenteret.